# name
El fred pot haver afavorit les relacions socials complexes... en els primats

# metadata.dc.description.abstract[].value
Un dels grups zoològics més interessants pel que fa a la diversitat de comportaments socials és el dels primats. Aquesta diversitat té un interès especial quan analitzem l'espècie humana en tota la seva complexitat biològica i cultural. Un dels molts aspectes importants és com han anat evolucionant els diferents tipus de sistemes socials a partir dels ancestres comuns a tots els primats. Aquesta evolució ha d'incloure, d'una banda, canvis en el material genètic que d'alguna manera afectin el comportament i, de l'altra, els efectes de la selecció natural que afavoreix uns canvis o uns altres segons l'entorn en què s'hagin produït. Per analitzar quins han estat els condicionants evolutius que han afavorit l'existència de tanta diversitat social en els primats, el zoòleg i biòleg evolutiu especialitzat en comunicació animal Xiao-Guang Qui i els seus col·laboradors, de diverses universitats i centres de recerca xinesos, anglesos i estatunidencs, han comparat dades genòmiques, paleoambientals, ecològiques, de comportament actual i del registre fòssil en un grup concret de primats que s'anomenen colombins. Els primats colombins estan emparentats amb els primats antropomorfs, com els goril·les, orangutans, ximpanzés i bonobos, i, per tant, també amb els humans. Segons han publicat a la revista Science, l'existència de períodes històrics freds ha afavorit l'increment de societats més complexes i igualitàries, en el sentit que estan formades per grups de mascles i femelles que conviuen junts i que estableixen lligams de protecció i suport més intensos entre els seus membres. Tot i que no s'ha inclòs cap homínid en aquest estudi, destaca el fet que des de l'origen dels homínids, fa uns 2,5 milions d'anys, i fins fa poc més de 12.000 anys, el clima del Pleistocè ha inclòs diverses èpoques glacials, que poden haver contribuït a afavorir l'evolució dels lligams socials i els mecanismes de protecció típics de la nostra espècie.

# metadata.dc.rights[].value
(c) Edició de Premsa Periòdica Ara, 2023

# metadata.dc.source[].value
Divulgació i Premsa (Genètica, Microbiologia i Estadística)

# metadata.dc.title[].value
El fred pot haver afavorit les relacions socials complexes... en els primats